b'\n_START_ARTICLE_\nStachanovietis\n_START_PARAGRAPH_\nStachanovie\xc4\x8diai \xe2\x80\x93 Stachanovo pasek\xc4\x97j\xc5\xb3, socialistin\xc4\x97s gamybos novatori\xc5\xb3, daug kart\xc5\xb3 vir\xc5\xa1ijusi\xc5\xb3 nustatytas gamybos normas, masinis jud\xc4\x97jimas Taryb\xc5\xb3 S\xc4\x85jungoje. Stachanovie\xc4\x8diai buvo \xc5\xbeinomi d\xc4\x97l darbo na\xc5\xa1umo k\xc4\x97limo ir geresnio technikos naudojimo. Jud\xc4\x97jimo pavadinimas kilo 1935 m. nuo Donbaso \xc5\xa1achtos kirt\xc4\x97jo Aleksejaus Stachanovo pavard\xc4\x97s. Stachanovie\xc4\x8diai buvo visokeriopai skatinami ir propaguojami TSRS Komunist\xc5\xb3 partijos kaip naujas socialistinio lenktyniavimo etapo ir padidinto darbo na\xc5\xa1umo formos pavyzdys.\n_START_SECTION_\nIstorija\n_START_PARAGRAPH_\nJud\xc4\x97jimas atsirado 1935 m. ir buvo pavadintas \xc5\xa1achtos \xe2\x80\x9eCentrinis-Irminas\xe2\x80\x9c darbininko Aleksejaus Stachanovo vardu, kuris 1935 m. rugpj\xc5\xab\xc4\x8dio 30 d. nakt\xc4\xaf per pamain\xc4\x85 (5 val. 45 min.) i\xc5\xa1gavo 102 tonas angli\xc5\xb3, kai norma buvo tik 7 tonos._NEWLINE_Stachanovie\xc4\x8di\xc5\xb3 jud\xc4\x97jimas buvo skatinamas ir propaguojamas Taryb\xc5\xb3 S\xc4\x85jungos Komunist\xc5\xb3 partijos, kaip naujas socialistinio lenktyniavimo etapas ir darbo na\xc5\xa1umo didinimo forma._NEWLINE_1935 m. lapkri\xc4\x8dio 14\xe2\x80\x9317 d. \xc4\xafvyko Maskvoje Pirmas visuotinis stachanovie\xc4\x8di\xc5\xb3 s\xc4\x85jungos pasitarimas, kuriame buvo pabr\xc4\x97\xc5\xbeta svarbi stachanovie\xc4\x8di\xc5\xb3 jud\xc4\x97jimo vaidmuo socializmo statyboje. \xc5\xa0iame susirinkime nuskamb\xc4\x97jo v\xc4\x97liau tapusi garsi fraz\xc4\x97: Gyventi tapo geriau, gyventi tapo linksmiau! (rus. \xd0\x96\xd0\xb8\xd1\x82\xd1\x8c \xd1\x81\xd1\x82\xd0\xb0\xd0\xbb\xd0\xbe \xd0\xbb\xd1\x83\xd1\x87\xd1\x88\xd0\xb5, \xd1\x82\xd0\xbe\xd0\xb2\xd0\xb0\xd1\x80\xd0\xb8\xd1\x89\xd0\xb8. \xd0\x96\xd0\xb8\xd1\x82\xd1\x8c \xd1\x81\xd1\x82\xd0\xb0\xd0\xbb\xd0\xbe \xd0\xb2\xd0\xb5\xd1\x81\xd0\xb5\xd0\xbb\xd0\xb5\xd0\xb5).\n_START_SECTION_\nKritika\n_START_PARAGRAPH_\nStachanovie\xc4\x8di\xc5\xb3 jud\xc4\x97jimu buvo siekiama kompensuoti problem\xc4\x85, kai \xc4\xafd\xc4\x97tos l\xc4\x97\xc5\xa1os \xc4\xaf industrializacij\xc4\x85 nedav\xc4\x97 laukiamo rezultato. \xe2\x80\x9eDarbinis didvyri\xc5\xa1kumas\xe2\x80\x9c tur\xc4\x97jo kompensuoti voliuntaristin\xc4\xaf planavim\xc4\x85, disproporcijas ir neritmi\xc5\xa1k\xc4\x85 gamyb\xc4\x85._NEWLINE_Pasak propagandos, tai leido padidinti visuomen\xc4\x97s darbo na\xc5\xa1um\xc4\x85 neintensyvinant darbo, ta\xc4\x8diau geriau j\xc4\xaf organizuojant, sumaniai j\xc4\xaf pasidalijant ir racionalizuojant technologinius procesus, i\xc5\xa1vaduojant kvalifikuotus darbininkus nuo antraeilio parengiamojo darbo. I\xc5\xa1 ties\xc5\xb3 keliant darbo na\xc5\xa1um\xc4\x85 buvo didinamas darbo intensyvumas, siekiama propagandos organizuot\xc5\xb3 \xe2\x80\x9erekord\xc5\xb3\xe2\x80\x9c, darbinink\xc5\xb3 eksploatacijos (ypatingomis s\xc4\x85lygomis pasiekti rezultatai buvo patvirtinami kaip gamybos normos) ir gamybos dezorganizavimo._NEWLINE_Da\xc5\xbenai stachanovie\xc4\x8di\xc5\xb3 pasiekimais nepasisekdavo pasinaudoti, nes jie reikalavo daugiau i\xc5\xa1tekli\xc5\xb3, kurie buvo gauti pagal plan\xc4\x85 (pavyzd\xc5\xbeiui, ver\xc5\xbeli\xc5\xb3 perprodukcija neduos rezultat\xc5\xb3, jei var\xc5\xbet\xc5\xb3 bus pagaminta pagal plan\xc4\x85).'